Wynlandgoed-moord: Verdagte dood gevindMorne Boshof. Foto: Met vergunning van Joline van der Merwe/Worcester Standard. Maroela Media verneem Boshof is Maandagaand dood aangetref in sy sel in die Brandvlei-gevangenis in Worcester. Hy is glo aan ŉ hartaanval dood. Anthea, die vrou van Hennie du Preez, eienaar van die bekende Du Preez-wynlandgoed in die Breedekloof, is op 1 Desember 2014 dood aangetref in haar huis op hul plaas, De Denne. Sy is doodgeskiet. Eric Ntabazalila, woordvoerder van die Nasionale Vervolgingsgesag (NVG), het aan Maroela Media bevestig dat Boshof Maandag in die hooggeregshof in Kaapstad sou verskyn, maar dat die saak van die rol verwyder sal word. Maroela Media het navraag by Simphiwe Xako, woordvoerder van die departement van korrektiewe dienste, gedoen en wag vir terugvoer. Anthea du Preez. Foto: Verskaf Dit het later aan die lig gekom dat Boshof op parool was toe hy in hegtenis geneem is. Hy is voorheen aan diefstal skuldig bevind en is tot vier jaar tronkstraf gevonnis. Boshof het agt maande van sy vonnis uitgedien voordat hy op parool vrygelaat is. Boshof se destydse regsverteenwoordiger, Robert Krautkramer, het verlede jaar tydens een van sy kliënt se hofverskynings gesê hulle het beeldmateriaal van kringtelevisiekameras wat die regte moordenaar glo uitwys. Krautkamer het later as Boshof se regsverteenwoordiger bedank nadat daar glo ander bewyse aan die lig gekom het. Boshof het voorheen vir die Du Preez’s gewerk. ŉ Lid van die Rawsonville-gemeenskap het aan Maroela Media gesê die gemeenskap is steeds verslae en bly wonder oor die moontlike uitkoms van die moordverhoor. “Bossie was uitgesproke daaroor dat hy onskuldig is. Gaan sy afsterwe dit nou finaal onmoontlik maak om die (werklike) moordenaar aan die pen te laat ry – as dit nie Bossie was nie?” Lees alle vorige berigte oor die Anthea du Preez-saak op Maroela Media.